РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/141-22

19. октобар 2022. године

Б е о г р а д

**З А П И С Н И К**

**ДРУГЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 17. ОКТОБРА 2022. ГОДИНЕ**

 Седница је почела у 19,00 часова.

Седницом је председавао Владимир Ђукановић, председник Одбора.

 Седници су присуствовали чланови Одбора: Светозар Вујачић, Ђорђе Комленски, Андријана Васић, Владан Заграђанин, Јелена Милошевић, Владимир Гајић, Миодраг Гавриловић, Данијела Несторовић, др Балинт Пастор и проф. др Јелена Јеринић.

 Седници су присуствовали и: Маријан Ристичевић, заменик члана Маје Мачужић Пузић, Драган Јовановић, заменик члана Биљане Пантић Пиље и Дијана Радовић, заменик члана Владана Заграђанина.

Седници нису присуствовали чланови Одбора: Биљана Стошић Илић, Дубравка Краљ, Звонимир Стевић, Дејан Шулкић, мр Ненад Томашевић, Момчило Вуксановић и Јелисавета Вељковић.

Седници су присуствовали и: представник предлагача Миленко Јованов,народни посланик, председник Посланичке групе „Александар Вучић – заједно можемо све“ и Гордана Вељовић, изборни члан Високог савета судства из реда судија.

Председник Одбора је обавестио чланове и заменике чланова Одбора да je у складу са чланом 72. став 2. Пословника Народне скупштине, седница сазвана у року краћем од рока предвиђеног Пословником, како би Одбор што пре размотрио Предлог закона о изменама и допунама Закона о министарствима.

Председник Одбора је упознао присутне са предложеним дневним редом, те позвао чланове и заменике чланова Одбора да изнесу предлоге за евентуалне измене или допуне предложеног дневног реда.

 Проф. др Јелена Јеринић је предложила да се сходном применом члана 92. став 2. Пословника, повуче тачка 2. предложеног дневног реда „Утврђивање Предлога одлуке о разрешењу функције председника Основног суда у Бечеју“.

 Председник Одбора је ставио на гласање овај предлог. Чланови и заменици чланова Одбора **већином гласова** нису прихватили предлог да се из предложеног дневног реда повуче тачка 2. „Утврђивање Предлога одлуке о разрешењу функције председника Основног суда у Бечеју“, након чега је председавајући ставио на гласање, a чланови и заменици чланова Одбора су **већином гласова** утврдили следећи

Д н е в н и р е д

1. Разматрање Предлога закона о изменама и допунама Закона о министарствима, који је поднело 148 народних посланика (број 011-2098/22 од 17. октобра 2022. године) у начелу;
2. Утврђивање Предлога одлуке о разрешењу функције председника Основног суда у Бечеју.

**ПРВА ТАЧКА**: Разматрање Предлога закона о изменама и допунама Закона о министарствима, који је поднело 148 народних посланика (број 011-2098/22 од 17. октобра 2022. године) у начелу.

 **Миленко Јованов** представио је Предлог закона о изменама и допунама Закона о министарствима (у даљем тексту: Предлог закона), истакавши да се овим предлогом закона врши делимична реорганизација постојећe структурe појединих министарстава и предлаже формирање четири нова министарства: Министарство науке, технолошког развоја и иновација; Министарство туризма и омладине; Министарство информисања и телекомуникација и Министарство за јавна улагања.

 Рекао је да је Предлог закона заснован на оцени да ће формирање нових министарстава допринети јачању јавне администрације у тим областима, што треба да резултира унапређењу стања у областима за које се образују нова министарства.

 Нагласио је да овај предлог закона омогућава да Република Србија задовољи потребе које има и да одговори политичком тренутку у коме се држава налази и да на адекватан начин обезбеди даљи раст и развој у Републици Србији.

 Председник Одбора је отворио расправу у вези са овом тачком дневног реда у којој су учествовали: проф. др Јелена Јеринић, Миодраг Гавриловић, Јелена Милошевић, Владимир Гајић, Данијела Несторовић, Миленко Јованов, Драган Јовановић, Светозар Вујачић, Маријан Ристичевић и Владимир Ђукановић.

**Проф. др Јелена Јеринић** је истакла да се на основу образложења Предлога закона не може извести релевантан закључак зашто се уводе нова министарства и повећава њихов број у односу на период од пре десет година, те је изнела став да до повећања броја министарстава долази из разлога да би се омогућило запошљавање партијских кадрова.

Нагласила је да образложење Предлога закона не садржи ни процену ефеката његове примене, што је обавеза на основу Закона о планском систему РС, те на који начин ће бити омогућен бољи живот грађана и грађанки Републике Србије.

Указала је на чињеницу да је Влада РС доставила свеобухватан извештај о раду који је достављен свим народним посланицима у штампаном облику, али да образложење Предлога закона не садржи неки од разлога којим би се указало на очекивана унапређења у раду Владе након доношења Закона о изменама и допунама закона о министарствима, у односу на уочене изазове из наведеног извештаја.

Рекла је да нису на задовољавајући начин образложени ни разлози за предлагање закона по хитном поступку, као ни разлози за ступање на снагу закона у року краћем од осам дана од дана објављивања у Службеном гласнику Републике Србије.

Изнела је став да све наведено указује на маргинализацију улоге Народне скупштине и народних посланика.

Истакла је да је у образложењу Предлога закона наведено да за реализацију овог закона није потребно издвајање додатних средстава из Буџета Републике Србије, што сматра да није могуће, односно да би требало да постоји документ на основу кога се може доказати да нису потребна додатна средства.

Указала је на Закон о државној управи, који чланом 24. прописује да свако министарство може имати једног или више државних секретара и сваки министар може имати до три посебна саветника, те је за очекивати да ће нова министарства искористити законску могућност.

Рекла је да предложеним изменама и допунама досадашње две канцеларије постају министарства и као пример навела предвиђено Министарство за јавна улагања, чији је делокруг рада исти какав је био и делокруг Канцеларије за јавна улагања, али да предвиђени послови не спадају у област јавне управе у класичном смислу, већ да спадају у област праћења стања и других послова, с обзиром да није предвиђен управни поступак нити инспекцијски надзор, због чега сматра да је потребно јасније образложење због чега је потребно да досадашња канцеларија прерасте у Министарство за јавна улагања.

**Миодраг Гавриловић** је такође указао на потребу да предлагач детаљније образложи разлоге за доношење Предлога закона по хитном поступку, с обзиром да је Пословником НС прописано да по хитном поступку може да се донесе закон којим се уређују питања и односи настали услед околности које нису могле да се предвиде, а недоношење закона по хитном поступку могло би да проузрокује штетне последице по живот и здравље људи, безбедност земље и рад органа и организација, као и ради испуњења међународних обавеза и усклађивања прописа с прописима Европске уније, те да се из образложења не може закључити да би не доношењем Предлога закона по хитном поступку наступио било који од наведених случајева, већ да се намеће закључак да је потреба доношења Закона по хитном поступку проузрокована истеком уставног рока за формирање Владе након конституисања Народне скупштине.

Истакао је да је у образложењу Предлога закона посебан акценат стављен на економски аспект и то у области спољне и унутрашње трговине, туризма, као и јавних улагања уз образложење да је потребно дати велики значај обнови и унапређењу објеката јавне намене, посебно из разлога који се односе на постојећу ситуацију у међународној заједници. Сматра да није дато образложење на шта конкретно мисли предлагач Закона, те је питао зашто у значајне разлоге нису увршћене области енергетике, здравства, информатике и иновација, као изазови у области образовања.

Појаснио је да се спољном и унутрашњом трговином баве правна лица, као и да задатак државе није да се бави туризмом већ да ствара амбијент за развој привреде у сваком свом сегменту.

Навео је да је оснивање Министарства за јавна улагања образложено тиме да је потребно обезбедити прикупљање података о постојећим и планираним пројектима потребним ради обнове јавних објеката, координацији поступака јавних набавки, извршење уговорених обавеза итд. Рекао је да уколико ће ово министарство реализовати пројекте који се финансирају из претприступних фондова Европске уније, донација и других облика развојних помоћи сматра потребним да се наведе које донације држава очекује и шта представљају други облици развојне помоћи за јавна улагања.

Указао је да по његовом мишљењу, нису јасни разлози за издвајање омладине из Министарства омладине и спорта, те да нису јасни разлози због којих се претпоставља да ће интереси омладине бити боље заштићени у оквиру Министарства туризма.

Излагање је закључио још једном истакавши став да образложење за доношење Закона по хитном поступку одудара од разлога које предвиђа Пословник, а да је у интересу и Републике Србије и свих грађана да се закони доносе у редовној процедури.

 **Јелена Милошевић** је изнела став да је Предлогом закона предвиђен превелики број министарстава, и затражила од предлагача боље појашњење разлога за њихово образовање.

 Такође је указала на спорно образложење у вези са образовањем Министарства туризма и омладине истакавши да постоји озбиљан изазов услед чињенице да велики број младих људи напушта Републику Србију и запитала се какава се слика шаље омладини на овај начин.

 Рекла је да предвиђен делокруг Министарства за јавна улагања задире у делокруг Министарства финансија, те да је било довољно да остане Канцеларија за јавна улагања, која има исти делокруг рада.

 Указала је на веома кратак рок у коме су сазване седнице Народне скупштине и Одбора за правосуђе, државну управу и локалну самоуправу, те достављен релевантан материјал.

 Поставила је питање представнику предлагача у вези са евентуалним избором и бројем министара без портфеља и потпредседника у будућој Влади.

 **Владимир Гајић** је изнео мишљење да се образложење Предлога закона базира на претпоставкама предлагача, као и да не постоје стварни разлози како за доношење самог закона, тако ни за његово предлагање по хитном поступку, те ступања на снагу пре осмог дана од дана објављивања у Службеном гласнику РС.

**Данијела Несторовић** је поставила питање представнику предлагача у вези са делом образложења Предлога закона у коме се наводи да за спровођење овог закона није потребно обезбедити додатна средства у буџету Републике Србије и изразила сумњу да образовање четири нова министарства неће изискивати додатна финансијска средства, те ако их буде, одакле ће бити обезбеђена.

**Драган Јовановић** је указао да се Предлог закона разматра у прописаном року, као и да није нужно обавезно да повећање броја министарстава изискује додатна средства из буџета, као и да је издвајање појединих министарстава неопходно због квалитетнијег и транспарентнијег управљања и праћења улагања великих средстава.

 **Светозар Вујачић** је изразио сагласност са образложењем које је представник предлагача изнео у уводном излагању.

 **Маријан Ристичевић** је указао на веома сложену ситуацију у којој се налази Република Србија и у политичком и у економском смислу, а која је изазвану у највећој мери притисцима које врши Европска унија, као и због објективних међународних околности.

 Навео је да постоји потреба да се измени пословник Народне скупштине, како би се омогућио бољи надзор над радом Владе.

 **Миленко Јованов** је укратко одговорио на постављена питања истакавши да је Предлог закона поднет у уставном и законском року, те да Пословник познаје могућност подношења предлога закона по хитном поступку, као и да је право предлагача да у оквиру постојећег рока изабере тренутак када ће и на који начин поступити како би искористио своје право.

 Нагласио је да усвајање конкретног закона неће изискивати обезбеђивање додатних средстава у буџету Републике Србије, а да ће последично омогућавање његовог функционисања зависити пре свега од тога да ли ће бити изабрана Влада Републике Србије, те уколико она буде изабрана тада ће бити утврђен број потпредседника, број министара без портфеља, а евентуална додатна средства могла би да буду обезбеђена на основу ребаланса Буџета.

 Указао је да се на основу појединих конференција за штампу које се често организују, што је, по његовом мишљењу добро, може закључити да је стање и у држави и на међународном плану драматично, а да се на седници Одбора замера предлагање закона по хитном поступку што оцењује као контрадикторно.

 Појаснио је да је ситуација на међународном плану веома сложена у читавом свету, а посебно у Европи и да се односи и на економију и на безбедносну политику, те да управо таква ситуација налаже да се образује посебно министарство које ће пратити све релевантне околности упоредно (цене, марже и друго како у европским земљама, тако и код нас).

 Рекао је да и наведени проблеми у областима које нису обухваћене конкретним предлогом закона, такође указују на потребу хитног решавања комплексних проблема.

 Прихватио је да би разлози за хитност предлагања закона могли да буду и другачије дефинисани, али да такво образлагање не би било у складу са уставном и пословничком регулативом, што не би било у складу са значајем институције каква је Народна скупштина.

 Објаснио је да се повећава број, односно мења структура појединих министарстава из разлога што је уочено да ће таква организација допринети ефикасности и побољшању резултата у њиховом раду.

 Нагласио је да се свако министарство у оквиру свог делокруга бави омладином, као и да упоредна пракса познаје најразличитија решења на основу којих се питањима омладине баве специјализована одељења у оквиру различитих министарстава.

 Указао је да су различите владе имале различити број министарстава, као и да повећање, односно смањење броја министарстава представља право позиције да власт уреди на начин који сматра најделотворнијим, као и да опозиција има право да користи сва расположива легална средства да опструше власт, чак и да утиче да Влада не буде формирана.

 Након одговора представника предлагача учесници у расправи су износили ставове и оцене у вези са добијеним одговорима и затражили додатна појашњења на које је Миленко Јованов давао одговоре.

 Председник Одбора је истакао да је Закон о избору народних посланика омогућио да изборни процес траје веома дуго и да се Влада формира шест месеци након што су избори одржани, али да се поступак одвија у уставном року, након чега је закључио расправу и ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о изменама и допунама Закона о министарствима у начелу.

Чланови и заменици чланова Одбора су **већином гласова** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **већином гласова** прихватили наведени предлог.

**ДРУГА ТАЧКА -** Утврђивање Предлога одлуке о разрешењу функције председника Основног суда у Бечеју.

Председник је обавестио присутне да је Високи савет судства доставио Народној скупштини Одлуку којом се усвајапредлог Дисциплинске комисије Високог савета судства, као овлашћеног предлагача за покретање поступка за утврђивање разлога за разрешење председника суда и утврђује постојања разлога за разрешење председника Основног суда у Бечеју (у даљем тексту: одлука ВСС-а) због тешког дисциплинског прекршаја у вршењу функције председника суда из члана 90. став 2. Закона о судијама, у вези са дисциплинским прекршајем неоправдане измене годишњег распореда судијских послова у суду и повреде принципа случајног судије супротно закону из члана 90. став 1. алинеја 17) Закона о судијама и дисциплинског прекршаја кршење одредаба Етичког кодекса у већој мери из члана 90. став 1. алинеја 18) Закона о судијама, у вези са тачкама 4.1. и 7.1. Етичког кодекса, те је предложио да Одбор утврди Предлог одлуке о разрешењу функције председника Оновног суда у Бечеју Горана Чимбуровића и упути га Народној скупштини на усвајање.

**Гордана Вељовић** је укратко представила поступак на основу кога је Високи савет судства донео одлуку којом се утврђује постојање разлога за разрешење Горана Чимбуровића функције председника Основног суда у Бечеју, након чега остаје да ради као судија.

Председник Одбора је појаснио да је утврђивање Предлога одлуке о разрешењу функције председника Основног суда у Бечеју од стране Одбора за правосуђе, државну управу и локалну самоуправу редовна процедура која се спроводи након што Високи савет судства достави Народној скупштини своју одлуку којом се утврђује постојање разлога за разрешење председника суда функције коју обавља, те да је утврђивање предлога одлуке од стране Одбора неопходно како би Народна скупштина била у могућности да по редовном поступку донесе одлуку о разрешењу.

 Председник Одбора је отворио расправу у вези са овом тачком дневног реда у којој су учествовали: Миодраг Гавриловић, Маријан Ристичевић, проф. др Јелена Јеринић, Драган Јовановић, Гордана Вељовић и Ђорђе Комленски.

 **Миодраг Гавриловић** је изразио задовољство што је донета одлука ВСС-а и истакао значај начела једнакости пред законом, посебно из разлога што је у конкретном случају председник суда проузроковао велику материјалну штету у саобраћајном удесу, а државном службенику, запосленом у суду наложио да избрише снимак са камере видео надзора, те да би било потребно да се санкционише сваки сличан случај.

 **Маријан Ристичевић** је изнео став да је неспорно да Одбор треба да утврди Предлог одлуке о разрешењу функције председника Основног суда у Бечеју.

 У даљем излагању је указао на потребу да се санкционише сваки незаконит рад судија и детаљно представио лични пример несавесног поступања судије.

 **Проф. др Јелена Јеринић** се захвалила Гордани Вељовић на представљеној одлуци ВСС-а, на основу које Одбор треба да утврди предлог одлуке која је тачка дневног реда.

 **Драган Јовановић** је такође указао на значај одлуке ВСС-а и истакао потребу истоврсног поступања у другим сличним случајевима, као и на потребу да се појединим председницима судова скрене пажња на неопходност бољег организовања рада суда.

 **Гордана Вељовић** се захвалила на сугестијама упућеним Високом савету судства које се нису односиле на конкретан случај.

 **Ђорђе Комленски** је изразио задовољство што је донета одлука ВСС-а, али је изнео став да је на основу свега што је наведено било потребно да Високи савет судства покрене и дисциплински поступак на основу кога би именовани био разрешен и функције судије и изразио сумњу у достојност именованог да настави да ради као судија.

 Појаснио је процедуру за разматрање предлога одлука Високог савета судства за избор председника судова и судија које се први пут бирају на судијску функцију.

Председник Одбора је закључио расправу и ставио на гласање предлог да Одбор утврди Предлог одлуке о разрешењу функције председника Основног суда у Бечеју Горана Чимбуровића због тешког дисциплинског прекршаја у вршењу функције председника суда из члана 90. став 2. Закона о судијама, у вези са дисциплинским прекршајем неоправдане измене годишњег распореда судијских послова у суду и повреде принципа случајног судије супротно закону из члана 90. став 1. алинеја 17) Закона о судијама и дисциплинског прекршаја кршење одредаба Етичког кодекса у већој мери из члана 90. став 1. алинеја 18) Закона о судијама, у вези са тачкама 4.1. и 7.1. Етичког кодекса и упути га Народној скупштини на усвајање.

Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **већином гласова** прихватили наведени предлог.

**Председник Одбора** је обавестио присутне да је организација Транспарентност Србија упутила Одбору за правосуђе, државну управу и локалну самоуправу иницијативе за разматрање годишњих извештаја независних државних органа са предлозима закључака које би Одбор требало да предложи Народној скупштини.

Указао је да је разматрање извештаја независних државних органа регулисано како законима којима се уређује делокруг рада сваког независног државног органа, тако и Пословником Народне скупштине, те да ће Одбор ове извештаје разматрати у складу са динамиком рада Народне скупштине, након чега ће утврдити предлоге закључака.

Седница је завршена у 20,45 часова.

 СЕКРЕТАР ПРЕДСЕДНИК

Сања Пецељ Владимир Ђукановић